《次韵张持荷桂花》
宋代·喻良能

别驾风流继竹林，名园幽榭水云深。
匀铺叶底森森碧，细糁枝头粟粟金。
酒酌香浮杯面蚁，诗成霜洒月中砧。
清芬冉冉仍多韵，不比晴窗一穗沉。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。